P6_TA(2006)0499

Euroopa Ombudsmani tegevusaruanne (2005)

Euroopa Parlamendi resolutsioon Euroopa Ombudsmani 2005. aasta tegevusaruande kohta (2006/2117(INI))

Euroopa Parlament,

- võttes arvesse Euroopa Ombudsmani 2005. aasta tegevusaruannet;

- võttes arvesse EÜ asutamislepingu artiklit 195;

- võttes arvesse Euroopa Liidu põhiõiguste harta artiklit 43;

- võttes arvesse Euroopa Parlamendi 9. märtsi 1994. aasta otsust 94/262/ESTÜ, EÜ, Euratom Euroopa Ombudsmani ülesannete täitmist reguleeriva korra ja üldtingimuste kohta [1];

- võttes arvesse komisjoni 5. oktoobri 2005. aasta teatist volituste kohta võtta vastu ja edastada teatisi Euroopa Ombudsmanile ning ametnike volitamise kohta Euroopa Ombudsmanile tunnistuste andmiseks (SEK(2005)1227);

- võttes arvesse oma varasemaid resolutsioone Euroopa Ombudsmani tegevuse kohta, eelkõige 4. aprilli 2006. aasta resolutsiooni Euroopa Ombudsmani eriaruande kohta pärast soovituse projekti Euroopa Liidu Nõukogule kaebuses 2395/2003/GG, mis käsitleb nõukogu istungite avalikkust, kui nõukogu toimib seadusandjana [2];

- võttes arvesse kodukorra artikli 195 lõike 2 teist ja kolmandat lauset;

- võttes arvesse petitsioonikomisjoni raportit (A6-0309/2006),

A. arvestades, et Euroopa Ombudsmani 2005. aasta tegevusaruanne edastati ametlikult Euroopa Parlamendi presidendile 13. märtsil 2006. aastal ning Euroopa Ombudsman Nikiforos Diamandouros esitles oma aruannet 3. mail 2006. aastal petitsioonikomisjonis;

B. arvestades, et Euroopa Liidu põhiõiguste harta kuulutati pidulikult välja Euroopa Ülemkogu 7. detsembri 2000. aasta kohtumisel Nice'is ning et on olemas poliitiline tahe muuta see õiguslikult siduvaks;

C. arvestades, et põhiõiguste harta artiklis 41 on sätestatud, et igaühel on õigus sellele, et "liidu institutsioonid, organid ja asutused käsitleksid tema küsimusi erapooletult, õiglaselt ning mõistliku aja jooksul";

D. arvestades, et EÜ asutamislepingu artiklis 195 ja põhiõiguste harta artiklis 43 on sätestatud, et "igal liidu kodanikul ja igal füüsilisel või juriidilisel isikul, kes elab või kelle registrijärgne asukoht on liikmesriigis, on õigus pöörduda Euroopa Ombudsmani poole seoses liidu institutsioonide, organite või asutuste tegevuses ilmnenud haldusomavoliga, välja arvatud Euroopa Kohtu ja esimese astme kohtu tegevus õigusemõistjana";

E. arvestades, kui hädavajalik on see, et ühenduse institutsioonidel ja organitel oleksid vajalikud eelarvevahendid, et nad suudaksid täita oma kohustusi nii, et kodanikud saaksid kiired ja sisulised vastused oma teabepäringutele, kaebustele ja petitsioonidele;

F. arvestades, et Euroopa Ombudsman on toetanud seda, et kõik ühenduse institutsioonid ja organid järgiksid ühtset lähenemisviisi hea haldustava eeskirja ning Euroopa Parlamendi 6. septembri 2001. aasta sellekohase resolutsiooni [3] suhtes;

G. arvestades, et 2005. aastal laekus Euroopa Ombudsmanile seni suurim arv kaebusi [4]; ja arvestades, et 2005. aastal andis Euroopa Ombudsman tõhusat abi üle 75% talle esitatud juhtumite puhul, sealhulgas pädevusse mittekuuluvad kaebused, algatades antud küsimuses uurimise, suunates selle pädevale asutusele, või andes nõu, kuhu pöörduda probleemi kiireks ja tõhusaks lahendamiseks;

H. arvestades, et peaaegu 70% kõikidest laekuvatest kaebustest jääb siiski endiselt väljapoole Euroopa Ombudsmani pädevusala ja seda on 93,7% puhul võimalik põhjendada sellega, et nad ei kuulu sisuliselt Euroopa Ombudsmani pädevusse, kuna ei ole suunatud ühenduse institutsiooni või organi vastu;

I. arvestades, et Euroopa Ombudsmani ja Euroopa Parlamendi petitsioonikomisjoni tegevused võivad kattuda, eelkõige siis, kui ombudsman kontrollib, kas komisjoni poolt liikmesriikide vastu algatatud rikkumismenetlus on kooskõlas EÜ õiguse üldiste põhimõtetega ja hea haldustavaga, ning petitsioonikomisjon vaatab samal ajal läbi petitsioone, mis samas küsimuses osutavad ühenduse õigusnormide väidetavale rikkumisele selle liikmesriigi poolt;

J. arvestades, et 2005. aastal teostas Euroopa Ombudsman kokku 627 uurimist; arvestades, et lõpetatud uurimiste tulemused näitavad, et 114 juhul ei olnud võimalik täheldada haldusomavoli; arvestades, et 89 juhtumit lahendasid institutsioonid või asutused pärast Euroopa Ombudsmanile esitatud kaebust ise ja 22 juhul tehti sõbraliku lahendi ettepanek;

K. arvestades, et Euroopa Ombudsmani uurimised annavad sageli kaebuse esitajatele positiivseid tulemusi ning aitavad asjakohaste meetmete vastuvõtmise ja rakendamise teel parandada halduse kvaliteeti vastavates institutsioonides ja organites;

L. arvestades, et Euroopa Ombudsman esitas Euroopa Parlamendile 2005. aastal kolm eriaruannet; arvestades, et eriaruanne parlamendile annab ombudsmanile võimaluse paluda parlamendi ja petitsioonikomisjoni poliitilist toetust nende kodanike küsimuste lahendamiseks, kelle õigusi on rikutud, ning samas Euroopa haldusasutuste taseme tõstmiseks;

M. arvestades, et suurim osa uurimisi oli seotud läbipaistvuse väidetava puudumisega; ja arvestades, et see on ELi demokraatliku vastutust silmas pidades murettekitav,

N. arvestades, et 68% Euroopa Ombudsmani uurimistest olid seotud komisjoniga; ning arvestades, et komisjon võttis 4. oktoobril 2005. aastal vastu uued sisereeglid Euroopa Ombudsmani uurimistele vastamiseks;

O. arvestades, et 2005. aastal jätkas Euroopa Ombudsman konstruktiivsete töösuhete arendamist teiste Euroopa institutsioonide ja asutustega koosolekute ja ühisürituste abil; arvestades, et 2005. aastal jätkas Euroopa Ombudsman Euroopa ombudsmanide võrgustiku laiendamist ja elavdamist, arendades teabevahetust ja parimate tavade jagamist; arvestades, et petitsioonikomisjon osaleb nimetatud võrgustikus;

P. arvestades, et Euroopa Ombudsmani institutsioon tähistas 2005. aastal oma 10-aastast juubelit; arvestades, et seoses juubeliga on Euroopa Ombudsmani teavitamistegevuse eesmärk olnud tõsta kodanike teadlikkust nende õigustest ning sellest, kuidas nad saaksid neid õigusi kasutada ning milline on Euroopa Ombudsmani pädevus,

1. on seisukohal, et Euroopa Ombudsman on edukalt järginud oma eesmärke ning taotlenud oma institutsiooni tõhususe parandamist, et edendada head haldustava ning kaitsta õigusriiklust ja inimõigusi;

2. on seisukohal, et Euroopa Ombudsmani roll läbipaistvuse ja jälgitavuse edendamisel otsustusprotsessis ja Euroopa Liidu haldusstruktuuris on oluliselt kaasa aidanud liidu loomiseks, kus otsuseid "tehakse nii avalikult kui võimalik ja nii kodanikulähedaselt kui võimalik", nagu on sätestatud Euroopa Liidu lepingu artikli 1 teises lõigus;

3. toetab parlamendisiseste menetluste tõhustamist, et tulevikus tagada Euroopa Ombudsmani aastaaruande kiirem läbivaatamine Euroopa Parlamendi petitsioonikomisjoni poolt;

4. kutsub ühenduse institutsioone ja organeid üles nägema ette vajalikud eelarvevahendid, et tagada kodanikele kiirete ja sisuliste vastuste andmine nende järelepärimistele, kaebustele ja petitsioonidele;

5. kordab oma varasemates resolutsioonides väljendatud nõuet, et kõik ühenduse imstitutsioonid ja organid võtaksid vastu ühtse lähenemisviisi hea haldustava eeskirja suhtes vastavalt Euroopa Parlamendi eespool nimetatud 6. septembri 2001. aasta resolutsioonile;

6. nõustub Euroopa Ombudsmaniga, et haldusasutuste reageerimise viis õigustatud kaebustele on institutsioonide ja organite kodanikuläheduse peamiseks mõõdupuuks ning et selles küsimuses on veel palju arenguruumi;

7. tervitab asjaolu, et ka neil juhtudel, kui ei olnud võimalik kindlaks teha haldusomavoli, anti kaebuse esitajatele nõu ning uurimist kasutati samaaegselt võimalusena parandada haldustegevuse kvaliteeti;

8. väljendab rahulolu Euroopa Ombudsmani avalike suhete alase töö üle, mille eesmärk on kodanike teavitamine, ning on seisukohal, et kodanikele mõeldud kvaliteetne teave aitab vähendada nende kaebuste arvu, mis ei kuulu Euroopa Ombudsmani pädevusse; kutsub samas Euroopa Ombudsmani üles koheselt edastama tema pädevusse mittekuuluvad kaebused subsidiaarsust silmas pidades otse vastavale riiklikule või piirkondlikule asutusele;

9. tervitab üldist konstruktiivset koostööd Euroopa Ombudsmani ning ühenduse institutsioonide ja organite vahel ning toetab Euroopa Ombudsmani välise kontrollimehhanismi rollis ning lisaks sellele väärtusliku allika rollis, et Euroopa haldust järjepidevalt parandada;

10. võtab teadmiseks, et Euroopa Ombudsman on esitanud kolm eriaruannet, millest kahte on Euroopa Parlament juba arutanud ja viimase eriaruande saab nüüd kohtumenetluse lõpetamisega arutusele võtta;

11. on veendunud, et 9. märtsi 1994. aasta Euroopa Ombudsmani põhimääruse vajalik kohandamine, nagu seda on juba nõutud Euroopa Parlamendi petitsioonikomisjoni viimases raportis Euroopa Ombudsmani 2004. aasta aruande kohta, tuleks läbi viia nii kiiresti kui võimalik; tervitab asjaolu, et Euroopa Ombudsman esitas 11. juulil 2006 Euroopa Parlamendi presidendile olulise ettepaneku seesuguse kohandamise kohta;

12. tunnustab Euroopa Ombudsmani head koostööd Euroopa Parlamendi petitsioonikomisjoniga;

13. nõuab siiski Euroopa Ombudsmani rolli selget määratlemist ja piiritlemist seoses Euroopa Parlamendi petitsioonikomisjoni rolliga ning juhib tähelepanu sellele, et Euroopa Ombudsman oma püüdlustes aidata kodanikke jääks oma pädevuste raamesse;

14. on siiski arvamusel, et kui Euroopa Ombudsman ja Euroopa Parlamendi petitsioonikomisjon oma vastavate volituste ja pädevuste raames uurivad kattuvaid küsimusi - näiteks ühelt poolt seda, kuidas komisjon käsitleb rikkumismenetlusi ja teiselt poolt rikkumist ennast -, võivad nad tihedas koostöös saavutada kasuliku sünergiaefekti;

15. kutsub Euroopa Ombudsmani üles ametikohustuse tõttu kasutama oma kontrollipädevust, et tagada kõikide töölevõtmismenetluste läbipaistvus ja nõuetekohane läbiviimine, olenemata sellest, kas neid värbamismenetlusi viib läbi Euroopa Personalivaliku Amet (EPSO) või mõni Eruroopa asutus või organ ise, sealhulgas Euroopa Ombudsmani enda personaliosakond;

16. tervitab eriaruannet nõukogu istungite avalikkuse kohta, kui nõukogu toimib seadusandjana, ning kutsub nõukogu üles järgima Euroopa Parlamendi eespool nimetatud 4. aprilli 2006. aasta resolutsiooni ning pidama tulevikus kõiki istungeid avalikult, tagades üldsusele ligipääsu, kui nõukogu tuleb kokku seadusandjana;

17. kutsub nõukogu tulevasi eesistujariike üles suurema läbipaistvuse püüdluste raames pakkuma oma veebilehti võimaluse korral ELi kõigis ametlikes keeltes (Euroopa Ülemkogu 15. ja 16. juuni 2006. aasta Brüsseli kohtumise järelduste I lisa kohaselt), et võimaldada või hõlbustada sel viisil võimalikult paljude kodanike juurdepääsu nõukogu tegevustele;

18. teeb lisaks sellele ettepaneku suurema kodanikuläheduse püüdluste raames muuta avaportaal http://europa.eu ühtseks avaleheks kõikidele ühenduse institutsioonidele, et tagada kodanikele võimalikult selge ja lihtsa struktuuri abil parem ülevaade institutsioonidest, pädevuste jaotusest ja otsustusprotsessidest Euroopa Liidus ning vältida tarbetut segadust paralleelselt eksisteerivate veebilehtede tõttu;

19. tervitab uute sisereeglite kasutuselevõttu komisjonis, kes Euroopa Ombudsmani uurimiste puhul on peamine seletuste andja, kusjuures vastavad volinikud tegelevad konkreetse juhtumiga, ning kutsub komisjoni üles kehtestama sarnast korda ka petitsioonidega tegelemiseks;

20. tervitab Euroopa ombudsmanide võrgustikku ning Euroopa Ombudsmani koostööd liikmesriikide ombudsmanide ja sarnaste instantsidega riiklikul, piirkondlikul ja kohalikul tasandil ning julgustab tõhustama parimate tavade vahetamist;

21. kutsub Euroopa Ombudsmani üles teavitama Euroopa Parlamendi petitsioonikomisjoni korrapäraselt oma tegevusest liikmesriikides ning oma kontaktidest liikmesriikide ombudsmanidega;

22. tervitab iseäranis vastavat kirjalikku menetlust, mille abil riiklikud või piirkondlikud ombudsmanid saavad kirjalikke vastuseid järelepärimistele ühenduse õiguse ja selle tõlgendamise kohta Euroopa Ombudsmani kaudu, kui olulist panust ühenduse õiguse paremaks ülevõtmiseks ja kohaldamiseks;

23. julgustab Euroopa Ombudsmani pöörama jätkuvalt suuremat rõhku üritustele, mis on mõeldud kodanikele ja seega potentsiaalsetele kaebuse esitajatele, sest pädevuste jaotus ja otsustusprotsessid Euroopa, riiklikul ja piirkondlikul tasandil on paljude kodanike ning ettevõtjate jaoks ikka veel raskesti arusaadavad;

24. tunnustab Euroopa Ombudsmani püüdlusi tõsta kodanike teadlikkust nende õigustest esitada Euroopa Ombudsmanile kaebusi; palub siiski Euroopa Ombudsmanil suure arvu kaebuste tõttu, mis ei kuulu tema pädevusse, tõhustada jõupingutusi, et sagedamini jagada selget teavet oma pädevuste kohta;

25. tervitab meedia järjest suuremat osalust üldsuse teavitamisel Euroopa Ombudsmani tegevusest;

26. kiidab heaks Euroopa Ombudsmani esitatud 2005. aasta aruande ning hindab eelkõige kaebuste üksikasjalikku liigitamist kohaldatud menetluse, oletatava haldusomavoli liigi, asjaomaste institutsioonide jne alusel;

27. teeb presidendile ülesandeks edastada käesolev resolutsioon ja petitsioonikomisjoni raport nõukogule, komisjonile, Euroopa Ombudsmanile, liikmesriikide valitsustele ja parlamentidele ning liikmesriikide ombudsmanidele või samalaadsetele pädevatele asutustele.

[1] EÜT L 113, 4.5.1994, lk 15. Otsust on muudetud otsusega 2002/262/EÜ, ESTÜ, Euratom (EÜT L 92, 9.4.2002, lk 13).

[2] Vastuvõetud tekstid, P6_TA(2006)0121.

[3] EÜT C 72 E, 21.3.2002, lk 331.

[4] Kokku 3920, mis tähendab eelmise aastaga võrreldes 5%-list kasvu. 335 kaebust puudutasid siiski sama teemat ning neid käsitleti ühise uurimise käigus.

--------------------------------------------------